Rock

**Rock** eli **rokki** on 1950-luvun Yhdysvalloissa syntynyt populaarimusiikin tyylilaji, joka on jakautunut useisiin alalajeihin. Rockmusiikin keskeisiä soittimia ovat rummut, kantele,sähköbasso ja erityisesti sähkökitara. Englannin kielen sana *rock* juontuu ilmaisusta *[[rock and roll]]*, joka oli ensimmäisen rockin suuntauksen nimitys. Rock on keskeinen osa länsimaista populaarikulttuuria ja on muuttunut nuorisomusiikista osaksi yleistä populaarimusiikkia.

Rock and roll -kappaleille oli ominaista nopeatempoinen soittotyyli sekä tahtien toiselle ja neljännelle iskulle painottuva rytmi (). Suuntauksen ensimmäisiä tähtiä olivat muun muassa kitaristi Chuck Berry ja rock and rollin kuninkaaksi nimetty Elvis Presley. Rock and roll oli afroamerikkalaiseen musiikkiperinteeseen pohjautuva tyyli, jonka myös nuori valkoinen väestönosa omaksui jälleen omimalla kulttuuria. Rock oli kapinaa vanhempaa sukupolvea kohtaan, mutta muuttui 1950-luvun lopulla valtavirtaiseksi popmusiikiksi. 1960-luvulla rock kehittyi Britanniassa, jossa The Rolling Stonesin kaltaiset yhtyeet innoittuivat amerikkalaisesta juurimusiikista, etenkin bluesista ja rhythm and bluesista. Vuosikymmenen vaikutusvaltaisimmaksi yhtyeeksi nousi The Beatles, joka kehittyi uransa aikana popyhtyeestä musiikillisten kokeilujen tekijäksi. Merkittäviä vaikuttajia olivat myös yhdysvaltalainen folkmusiikki ja Bob Dylanin kantaaottavat sanoitukset.

1960-luvun lopulla Jimi Hendrix uudisti sähkökitaran soittoa. The Doors ja muut psykedeeliset yhtyeet soittivat kokeilevaa rockia. Rockin taiteellinen kehitys johti progressiivisten rockyhtyeiden, kuten Pink Floydin, syntyyn. Yhdysvalloissa folkmusiikki sai jatkoa laulaja-lauluntekijäsuuntauksessa. 1970-luvun alussa syntyi Black Sabbathin kaltaisten yhtyeiden edustama heavy metal ja vuosikymmenen lopulla esiin nousi särmikäs ja yhteiskuntakriittinen punkrock. 1980-luvulla metallimusiikki vakiintui omaksi lajikseen. 1990-luvun rockille oli ominaista musiikillinen moninaisuus. Yhdysvalloissa Nirvana nosti vaihtoehtorockin suosioon. Rockin eri suuntaukset olivat saaneet vaikutteita muun muassa soulista, funkista, reggaesta, elektronisesta musiikista, maailmanmusiikista ja rapista. 2000-luvun alun jälkeen rockin kaupallinen huippukausi alkoi olla ohi.

Suomessa Hurriganes edusti 1970-luvulla suosittua englanninkielistä rockia. Suomenkielinen rock kehittyi Hectorin, Juice Leskisen ja Tuomari Nurmion kaltaisten sanoittajien myötä. Punk ja uusi aalto toivat esiin muun muassa Eppu Normaalin, josta tuli 1980-luvulla suosittu useiden muiden suomirock-yhtyeiden tavoin. Uuden vuosituhannen alussa useat suomalaiset rock- ja metalliyhtyeet saivat myös kansainvälistä suosiota.

## Piirteet

### Soittimet

Alun perin rock and roll -yhtyeessä oli yleensä laulaja, kitaristi, basisti ja rumpali, mahdollisesti myös piano ja puhallinsoittimia. Rockyhtyeen tyypillinen kokoonpano vakiintui 1960-luvulla. ”Beat comboon” perustuvaan rockyhtyeeseen kuuluu yleensä laulaja, sähkökitara (rytmikitara ja soolokitara), bassokitara sekä rumpusetti, johon kuuluu bassorumpu, virveli, erikokoisia tom-tomeja ja symbaaleja sekä hi-hat-lautaset. Jotkin yhtyeet ovat korvanneet sähkökitarat kosketinsoittimilla kuten syntetisaattoreilla ja sähköuruilla. Näiden lisäksi rockissa on käytetty lukemattomia muitakin soittimia, kuten congarumpuja, marakasseja, tamburiinia, viuluja, huilua, saksofonia, tenorisaksofonia, pasuunaa ja trumpettia. Laulusolistin ohella käytetään joskus taustalaulajia.

### Musiikki ja sanoitukset

Rock and roll -kappaleille oli ominaista voimakas ja nopeatempoinen soittotyyli sekä korostettu rytmi toisella ja neljännellä iskulla () Rocklaulussa on yleensä laulettu päämelodia, jonka taustalla on usein suhteellisen yksinkertaisia sointuvaihdoksia. Rockin sointukuviot ja ilmaisuvoimainen laulutyyli pohjaavat yleensä afroamerikkalaisen bluesin perinteeseen. Rockin sanoitukset käsittelevät tyypillisesti rakkaussuhteita tai yhteiskunnallista muutosta.

## Historia

### Juuret

Rockin varhaisin muoto rock and roll syntyi Yhdysvalloissa useiden juurimusiikkien, kuten bluesin ja countryn synteesinä. Aiemmin paikallisena kansanperinteenä sukupolvelta toiselle siirtyneet musiikinlajit saavuttivat 1940-luvulla uutta yleisöä muuttoliikkeen ja radion avulla, ja lopulta niiden välinen rotumuuri alkoi murtua. Näihin aikoihin kehitettiin myös uusia soittimia, kuten sähkökitara, sekä 33⅓ ja 45 rpm:n vinyylilevyt. Uutta musiikkia olivat julkaisemassa etenkin itsenäiset levymerkit, sillä suuret levy-yhtiöt eivät rock and rollista vielä alussa kiinnostuneet.

### Rockin synty 1950-luvulla

Yhtenä ensimmäisistä rock and roll -levyistä pidetään usein Jackie Brenstonin kappaletta ”Rocket 88” vuodelta 1951. Radio-DJ Alan Freed teki nimityksen *rock and roll* tunnetuksi. Rock and roll nousi 1950-luvulla suureen suosioon ensin Yhdysvalloissa ja pian sen jälkeen Britanniassa ja muualla maailmassa. Rock and roll vetosi aiempaa kapinallisempaan nuoreen sukupolveen rytmikkyydellään sekä sanoituksillaan, jotka käsittelivät teini-ikäisille tärkeitä asioita heidän näkökulmastaan. Tunnettuja ja uraauurtavia rock and roll -artisteja olivat esimerkiksi Bill Haley, Chuck Berry, Little Richard, Bo Diddley, Buddy Holly ja ”rock and rollin kuningas” Elvis Presley. 1950-luvun lopussa rock and roll oli jo menettänyt hiukan shokkivaikutustaan, ja suosioon alkoi nousta ”turvallisempia” esiintyjiä.

### 1960-luvun monet muutokset

1960-luvun taitteessa syntyi Dick Dalen ja Duane Eddyn johdolla instrumentaalinen, letkeää rytmiä korostava rockin suuntaus, jota kutsutaan surf-musiikiksi.

1960-luvulla rock muutti muotoaan. Tärkeä muutos rockin soundissa oli se, että särjetty sähkökitaran soundi tuli nyt keskeiseen asemaan. Sähköbasso korvasi akustisen kontrabasson. Nimitys ”rock” otettiin käyttöön erottamaan uusi populaarimusiikki varhaisesta rock and rollista.

Rock nousi 1960-luvulla merkittäväksi kulttuuriseksi voimaksi, ja se vaikutti muotiin, elokuvaan, taiteeseen ja kirjallisuuteen. Rockyhtyeet kirjoittivat 1960-luvulla suurimmalta osin itse oman materiaalinsa, ja rock erkaantui näin pop-musiikista. Pitkäsoittoalbumi eli LP (*long play*) syrjäytti singlen rock-musiikin tärkeimpänä julkaisumuotona, ja jotkin yhtyeet julkaisivat jopa kaksoisalbumeita. Albumikansitaiteesta tuli oma taidemuotonsa.

Amerikkalainen rock and roll ja rhythm and blues innoittivat englantilaisia yhtyeitä. Monet artistit hakivat vaikutteensa vielä kauempaa vanhasta bluesista. Vuosina 1963–1965 brittiläinen rockmusiikki nousi sekä innovatiivisuudessa että kaupallisessa menestyksessä maailman huipulle. Merkittäviä brittiyhtyeitä olivat muun muassa The Beatles, The Rolling Stones, The Who ja The Kinks.

Folkmusiikki oli myös tärkeä vaikutin rockmusiikille. Folkin uusi tuleminen ja siihen perustuva folkrock olivat 1960-luvun musiikin keskeisiä ilmiöitä. Taiteellisesti vakavasti otettavan rocklyriikan isänä pidetään folk-artistina aloittanutta Bob Dylania. Dylanin katsottiin osoittavan, että rock voi olla sekä protestia että runoutta, yhteiskunnallista kannanottoa ja henkilökohtaista itseilmaisua. The Byrds oli toinen amerikkalaisen folkrockin klassikko. Tunnettu on myös duo Simon & Garfunkel.

Blues- ja folk-vaikutteisen rockin rinnalle syntyi vuosina 1966–1967 hippikulttuurin myötä psykedeelinen rock, jossa tavoiteltiin omaperäisiä sävellyksiä, sanoituksia ja soundeja. Psykedeelisen rockin merkittäviä nimiä olivat esimerkiksi brittiläinen Cream-yhtye kitaristinaan Eric Clapton sekä yhdysvaltalainen kitaristi Jimi Hendrix. Näiden antamalla esikuvalla oli suuri merkitys kokeelliselle rockille ja raskaalle rockille eli heavyrockille.

Muita amerikkalaisia 1960-luvun rocklegendoja olivat muun muassa ensimmäinen suuri naispuolinen rocktähti Janis Joplin, synkeä The Doors ja hippihenkinen Jefferson Airplane. 1960-luvun amerikkalaisen rockin historiaan kuuluvat myös niin sanotut kulttiyhtyeet, joiden musiikki oli usein liian aggressiivista tai rajoja rikkovaa 1960-lukulaiseen makuun, ja jotka alkoivat saada laajaa huomiota vasta toimintansa jo päätyttyä. Tällaisia olivat esimerkiksi The Velvet Underground ja MC5.

Vuosikymmenen lopulla alettiin järjestää suuria rockfestivaaleja, kuten Monterey Pop Kaliforniassa 1967 ja Woodstock New Yorkissa 1969.

### 1970-luvun alun uudet tyylit

1960- ja 1970-luvun vaihteessa rockissa yhä lisääntyvä kokeellisuus johti progressiivisen rockin syntymiseen. Progressiivisen rockin kappaleet venyivät usein LP:n puoliskon mittaiseksi ja ne olivat sävellyksinä ja soundiensa puolesta monimutkaisia. Monet alkoivat pitää rockia taiteena. Progressiivista rockia edustivat esimerkiksi King Crimson, Yes, Jethro Tull, Pink Floyd ja Genesis.

Toinen psykedeelisen rockin perillinen oli heavy metal, joka syntyi Led Zeppelinin, Black Sabbathin ja Deep Purplen kaltaisten yhtyeiden myötä. Heavy metalissa korostettiin raskasta soundia. Jo varhain synkkä tematiikka tuli osaksi heviä. Heavy metal erkani pian omaksi metallimusiikin suuntauksekseen, joka nähdään usein muusta rockista selvästi erillisenä.

1970-luvun alussa myös monet jazzmuusikot innostuivat rocksoundista. Fuusiojazzin syntyyn vaikutti Miles Davisin 1970-luvun kokeellinen tuotanto, ja monet hänen entiset yhtyetoverinsa perustivat omia jazz-rock-yhtyeitään. Jimi Hendrixin aloittaman funkrockin parissa myös mustat artistit, merkittävimpänä Funkadelic-yhtye, kokeilivat rockmusiikin soundeja. Tämä suuntaus jäi kuitenkin marginaaliin.

1970-luvun alkupuoliskon ilmiöihin lukeutui myös melodramaattinen glam rock, joka korosti rockin visuaalisuutta ja tähtikulttia, usein ironisella ja seksuaali-identiteettejä sekoittavalla tavalla. Glam rockissa oli ajoittain vaikutteita heavy metalista. Tyylin kuuluisimmat edustajat olivat David Bowie ja Marc Bolanin yhtye T. Rex, glam-henkisen hard rock -suuntauksen puolella Kiss ja Queen. Yhdysvaltalaisen Alice Cooperin teatraalisuus oli jo 1960-luvulla ennakoinut glam rockin piirteitä.

Yhdysvalloissa folkrockin perinne säilyi ja sitä vaalivat 1970-luvulla muun muassa laulaja-lauluntekijät Joni Mitchell ja Neil Young. The Eagles teki tunnetuksi country rockin. Bruce Springsteen vei kantaa ottavan lauluntekijän perinnettä urbaanimpaan suuntaan. Carlos Santana teki suosituksi latinalaisamerikkalaisen populaarimusiikin ja rockin fuusion. Yhdysvaltojen ”syvästä etelästä” nousi southern rock, jota edustivat muun muassa Allman Brothers Band, Lynyrd Skynyrd ja osin myös kalifornialainen Creedence Clearwater Revival.

### Punk rock ja muut 1970-luvun lopun ilmiöt

1970-luvun puolivälin jälkeen progressiivinen rock alkoi menettää vauhdilla suosiotaan. Samalla päätään nosti yksinkertaisempi punk-musiikki, joka otti taas vaikutteita perinteisestä rock and rollista ja amerikkalaisesta underground-musiikista. Punkia voitiin esittää sekä humoristisella että poliittisella otteella. Musiikki synnytti uuden alakulttuurin muodon, jonka edustajia kutsutaan punkkareiksi. Tärkeimpiä punk-yhteitä olivat yhdysvaltalainen Ramones, Patti Smith sekä brittiläiset Sex Pistols ja The Clash. Punkin rinnalla kehittyi hillitympi uuden aallon rock, joka synnytti myöhemmin monia erilaisia tyylejä. Esimerkkejä suosituista uuden aallon edustajista olivat urbaanin kovapintainen The Jam, synkeän goottirockin pioneeri Joy Division ja muodikkaita reggae-vaikutteita hyödyntänyt The Police.

1970-luvun puolivälistä 1980-luvulle saakka nousi suureen suosioon myös hard rock, joka käyttää tavanomaisten rock-kaavojen soittamista raskaammalla tyylillä. Tämän tyylilajin tunnetuimpia edustajia 1970-luvulla oli australialainen AC/DC.

### 1980-luku

1980-luvun alkua rockin kentällä hallitsivat vielä uuden aallon perilliset. Kaupallisen uuden aallon vastapainoksi oli kehittynyt 1970-luvun lopulta alkaen hardcore-punk. Vuosikymmenen jälkipuolella rockin valtavirtaan nousivat muun muassa Bon Jovin suurieleinen stadionrock. Menestyksekkäisiin aikuisrock-yhtyeisiin kuului muun muassa Dire Straits.

Uuden nousun kokenut ja moniksi eri tyylilajeiksi hajonnut metallimusiikki oli 1980-luvulla erittäin suosittua. Heavy metalin uutta suuntausta (New Wave of British Heavy Metal) edusti muun muassa Iron Maiden. Hardcore punkin vaikutuksesta kehittyi thrash metalin kaltaisia entistä hyökkäävämpiä tyylejä, joiden edustajista tunnetumpia ovat Metallica, Megadeth, Anthrax ja Slayer. Yksi 1980-luvun hallitsevista uusista tyylilajeista oli glam metal eli ”tukkahevi”. Sitä edustivat muun muassa amerikkalaiset Mötley Crue ja Twisted Sister sekä brittiläinen Def Leppard, samoin Guns N’ Rosesin sleaze-henkinen hard rock.

The Smiths oli vuosikymmenen arvostetuimpia brittiläisiä yhtyeitä. 1980- ja 1990-lukujen vaihteessa huomiota herätti The Stone Roses, joka heijasteli aikaisempien vuosikymmenten musiikkia hyödyntävien kierrätystyylien kasvavaa merkitystä rockissa. Mustan populaarimusiikin (R&B) ja rockin fuusiota edusti muun muassa Prince.

### 1990-luku ja 2000-luvun alku

1990-luvun alun ehkä merkittävimmät rock-tyylit olivat Nirvanan esiin nostamat grunge ja muu vaihtoehtorock, jotka syrjäyttivät 1980-luvulla hallinneen ”tukkahevin”. Vaihtoehtorock sisälsi monia erilaisia tyylejä, joita oli kehittynyt Yhdysvalloissa 1980-luvun mittaan ja nousivat nyt rockin valtavirtaan. Esimerkkejä 1980-luvulla aloittaneista, mutta vasta nyt suuren yleisön tietoisuuteen lopullisesti nousseista vaihtoehtorockin edustajista olivat Red Hot Chili Peppers ja R.E.M.. Edellinen yhdisti funkrockiin rap-vaikutteita, kun taas jälkimmäinen edusti pehmeämpää, folk-henkistä vaihtoehtorockia. Metallican ja Faith No Moren kaltaiset yhtyeet (jotka nekin olivat aloittaneet toimintansa jo edellisen vuosikymmenen aikana) puolestaan viitoittivat raskaan rockin uusia suuntaviivoja. Metallimusiikin kenttää leimasi 1990-luvun edetessä pirstaloituminen monenlaisiin alatyyleihin.

1990-luvun mittaan rockissa saivat yhä suuremman jalansijan kierrätystyylit, jotka jäljittelevät aikaisempien vuosikymmenten musiikkia. 1990-luvulla pinnalle nousi uudestaan punk (esimerkiksi yhtyeet Offspring ja Green Day) sekä 1960-luvun tyylinen brittipop (esimerkiksi yhtyeet Oasis ja Blur). Kierrätyshenkeä jatkoivat 2000-luvun alussa glam rock, garage rock ja post-punk. 

1900-luvun lopulla rock oli noussut hallitsevaksi mutta hajanaiseksi musiikinlajiksi, jonka alla markkinoitiin hyvin monenlaisia musiikkityylejä. 2000-luvun alun jälkeen rockin kaupallisen suosion huippu alkoi olla ohi. 2010-luvulla popmusiikki ja hip hop ohittivat rockin suosituimpana musiikinlajina muun muassa Yhdysvalloissa.

## Naiset rockmusiikissa

Rockia on pidetty miesvaltaisena musiikkina rock and rollin alkuajoista lähtien. Kuitenkin jo 1950-luvun lopulla Brenda Lee levytti menestyneitä rock ’n’ roll -kappaleita. Brenda Leetä pidetään ensimmäisenä naisrokkarina. Janis Joplin  nousi 1960-luvun lopulla merkittäväksi naispuoliseksi rocklaulajaksi ja kuoli uransa huipulla vuonna 1970. Stevie Nicks lauloi rockmusiikkia osana Fleetwood Mac -kokoonpanoa ja Grace Slick yhtyeessä Jefferson Airplane. Heart-yhtyeen muodostavat siskokset Ann Wilson ja Nancy Wilson aloittivat 1970-luvulla, mutta naisten rockyhtyeen oli vielä vaikea tulla vakavasti otetuiksi miesvaltaisella rockalalla. 1980-luvulla naisrokkareiden joukkoon liittyivät muiden muassa Pat Benatar ja Joan Jett ja naisten rockmusiikki löi vihdoin läpi valtavirrassa. The Pretenders -yhtyeen solistina toimi Chrissie Hynde.

Ensimmäinen Rock and Roll Hall of Fameen päässyt nainen oli Aretha Franklin vuonna 1987. Muita päässeitä naisia tai naisia sisältäviä kokoonpanoja ovat Abba (2010), Joni Mitchell (1997), Blondie (2006), Joan Baez (2017), Etta James (1993), Heart (2013) ja The Supremes (1988).

Parhaan naisrocklaulajan Grammy-palkintoa on jaettu vuosina 1980–2004 paitsi vuosina 1988, 1992 ja 1994. Palkinnon ehti vuosien varrella voittaa Donna Summer (1980), Pat Benatar (1981–1984), Tina Turner (1985–1987, 1989), Bonnie Raitt (1990), Alannah Myles (1991), Melissa Etheridge (1993, 1995), Alanis Morissette (1996, 1999), Sheryl Crow (1997, 2000, 2001, 2003), Fiona Apple (1998), Lucinda Williams (2002) ja Pink (2004).

## Suomessa

Suomessa rockia edustivat aluksi käännöskappaleet ja rautalankamusiikki, kunnes 1970-luvulla Hurriganes teki englanninkielisen rock and rollin suosituksi. Suomenkielinen rock kehittyi Hectorin, Juice Leskisen ja Tuomari Nurmion myötä. Punk ja uusi aalto toivat esiin muun muassa Eppu Normaalin, joka nousi 1980-luvulla suosioon useiden muiden suomirockin tekijöiden rinnalla. 1990-luvun vaihtoehtorockin edustajista muun muassa CMX ja Apulanta säilyttivät suosionsa 2000-luvulle. Uudella vuosituhannella myös naiset saivat entistä laajempaa huomiota rockin tekijöinä, esimerkkinä PMMP-yhtyeen laulajaduo.

## Katso myös
* Luettelo rock-musiikin lajityypeistä

## Lähteet
* 
* 

### Viitteet

## Kirjallisuutta
* 
* 

## Aiheesta muualla